חוק רישוי שירותים ומקצועות בענף הרכב (תיקון מס' 6), התש"ף-2020
הצעת חוק ממשלתית, הכנסת ה-22
פורסם: ספר החוקים, חוברת 2790, עמ' 14, 2020-02-18T00:00:00+02:00
חוק רישוי שירותים ומקצועות בענף הרכב (תיקון מס' 6), התש"ף–2020 (להלן – התיקון לחוק), מתקן את חוק רישוי שירותים ומקצועות בענף הרכב, התשע"ו–2016 (להלן – החוק). החוק מסדיר באופן מקיף תחומים שונים בענף הרכב, ובהם ייבוא רכב, מוסכים ושמאות רכב, ובמסגרתו נקבעו הסדרים עדכניים שנועדו להחליף צווים מכוח חוק הפיקוח על מצרכים ושירותים, התשי"ח–1957 (להלן – צווי הפיקוח), שהם חקיקה לשעת חירום ובהם הוסדרו תחומים אלה עד לחקיקת החוק. נושאים מסוימים מוסדרים בהוראות נוהל שנקבעו לפי צווי הפיקוח.
לשם יישומו המלא של החוק יש צורך בהתקנת מספר רב של תקנות, חלקן באישור ועדת הכלכלה של הכנסת. כדי לאפשר לשר התחבורה והבטיחות בדרכים להשלים את התקנתן של כל התקנות הנדרשות, נקבע בחוק כי צווי הפיקוח והוראות הנוהל מכוחם ימשיכו לעמוד בתוקף עד שיותקנו אותן תקנות, ובכל מקרה לא יאוחר מ-31 בדצמבר 2019. מאחר שטרם הותקנו כל התקנות הנדרשות, בין היתר בשל הנסיבות הפוליטיות ואי הקמתן של רוב הוועדות הקבועות בכנסת ובהן ועדת הכלכלה, נקבע בתיקון לחוק כי צווי הפיקוח והוראות הנוהל מכוחם יוסיפו לעמוד בתוקף לשנה נוספת, דהיינו לכל המאוחר עד ל-31 בדצמבר 2020. 
מועד תחילתו של התיקון לחוק יהיה ב-31 בדצמבר 2019, שהוא המועד שבו פקעו למעשה צווי הפיקוח, וזאת כדי להימנע ממצב של לאקונה משפטית בהסדרת תחומים מסוימים בענף הרכב.